Ebbe Kløvedal Reich - ungdomsoprører og forfatter:
”Det var et totalt brud med den normale bevidsthedsform. Bruddet blev pludselig – ikke alene muligt, men noget eftertragtelsesværdigt, som alle mennesker – i hvert fald i de kredse, jeg færdedes i – snakkede højt om. Den dag i dag er det stadig svært for mig at forklare præcist, hvorfor det kom så hurtigt og pludseligt. Selvfølgelig havde det noget at gøre med udviklingen i den amerikanske kultur. USA dannede i høj grad model på det tidspunkt. Det startede med protesterne imod Vietnam-krigen, og så – pludselig udviklede det sig til noget helt, helt andet. Først og fremmest på grund af musikken, så i udseendet og med rusmidlerne. Det var en grænseløs anarkisme, der brød ud over det meste af den vestlige verden. Det var et opdæmmet oprør mod 1950'ernes kedsommelighed, hvor alle normer var fastsat, og det gjaldt om at opfylde nogle tilværelseslove, som var blevet særligt fredhellige, fordi det var efter krigen, og det hele skulle helst være stabilt og roligt og gå den slagne vej. Det var der en hel del af min generation, der havde brugt 110% af vores kræfter på i temmelig mange år. … Til og med gymnasiet og soldatertiden for mit vedkommende. Pludselig gik den sgu ikke mere! Og det var en kolossal befrielse, da den ikke gik mere. Det var en kaotisk og illusionsfyldt befrielse. Men en befrielse var det.”

”En af de tossede ting ved det oprør var jo, at det blev kaldt "ungdomsoprør", som om det udelukkende handlede om et opgør med forældregenerationen, hvad det i hvert fald ikke gjorde for mit vedkommende. … Det var først og fremmest de firs procent af ens jævnaldrende, man gjorde oprør imod: Dem, der ikke havde andet i hovedet end at anskaffe sig en juridisk embedseksamen, et parcelhus og hårde hvidevarer så hurtigt som muligt.”

